SA Akademie herbesin oor prys vir dramaBarry Hertzog Die Suid-Afrikaanse Akademie vir Wetenskap en Kuns het begin met ŉ proses van herbesinning oor die manier waarop die taal se voorste literêre toekenning, die Hertzogprys, toegeken word wanneer die genre drama aan die beurt kom. Ter sprake is die vereiste dat die dramateks (in boekvorm) uitgegee moet word alvorens dit vir die Hertzogprys oorweeg kan word. Soos dr. Anthea van Jaarsveld van die Universiteit van die Vrystaat onlangs in ŉ artikel in die Tydskrif vir Geesteswetenskappe uitgewys het, is die aantal Afrikaanse dramatekste wat in boekvorm uitgegee word aan’t krimp. Dít juis terwyl die aantal nuwe Afrikaanse dramatekste ontploffend toeneem danksy die opbloei in produksies, in ooreenstemming met die huidige vraag na die Afrikaanse uitvoerende kunste. In hierdie verband het die Afrikaanse PEN-skrywersvereniging ŉ versoek aan die Akademie as toekenner van die Hertzogprys gerig om die publikasievereiste as kriterium vir die oorweging van dramatekste vir die Hertzogprys te laat vaar. Die PEN-versoek eggo ŉ beswaar wat al jare lank in kunskringe die ronde doen oor die publikasiekriterium vir die Hertzogprys vir drama. Die Akademie sal dus op Dinsdag 9 Oktober by die Akademie se kantore in Pretoria ŉ oop gesprek oor die onderwerp aanbied vir belangstellendes, wat voor 3 Oktober hul bywoning moet bevestig met dr. Linda Brink by telefoonnommer 086 133 3786 of e-pos [email protected]